ועדת הכספים, כנסת 16, פרוטוקול מספר 210, 2005-11-07 12:00

יעקב ליצמן: שלום לכולם, אני מתכבד לפתוח את הישיבה המיוחדת הזאת: ישיבת פרידה מחבר הכנסת אברהם בייגה שוחט, שהתפטר מהוועדה ועוזב את הכנסת.

יעקב ליצמן: את בייגה לא צריך להציג, הוא הרבה שנים בכנסת, לפניי, ידוע כחבר ועדת הכספים, היה ידוע כשר האוצר, מה לא, עדיין לא ראש ממשלה.

יעקב ליצמן: אני רוצה לאחל לו אריכות ימים, בריאות, והצלחה בדרך החדשה שאליה הוא פנה.

יעקב ליצמן: יכול להיות שבאחד הימים נבקש גם אנחנו להצטרף אליו.

יעקב ליצמן: שוב, הצלחה והרבה בריאות לחבר הכנסת אברהם בייגה שוחט.

יצחק כהן: בייגה היקר, מה שאפיין אותו במיוחד, לא משנה אם היית חבר קואליציה או חבר אופוזיציה, העמדות שלך היו כל כך ברורות, עקרוניות ועקביות, כך שאף פעם לא הפתיעו עמדותיך ודעותיך.

יצחק כהן: החברים ידעו ואני יודע, נושא שנגד את השקפת עולמך, גם אם היית באופוזיציה או בקואליציה, ידענו בדיוק כיצד תצביע ומה תעשה כי העקרונות שלך היו עקרונות ברזל.

יצחק כהן: אני לא יודע אם יש חבר כנסת נוסף, שנאמן כל כך לעקרונות שלו ולא נאמן לפוזיציה הפוליטית שלו.

יצחק כהן: קרה לא פעם שאמרתי, את בייגה אל תספרו כי הוא לא יצביע נגד העקרונות שלו.

איוב קרא: אדוני היושב ראש, חבריי חברי הכנסת, במשפחה שלי בייגה נחשב כ"בעל הבית".

איוב קרא: בן דודי כיהן תקופה ארוכה כעוזרו של בייגה, וכשהיה צריך עזרה מאחורי הקלעים, אני חייב להתוודות, התגייסתי לבן-דודי כדי לעזור לו בגלל דבר אחד, בגלל שראיתי בו איש מקצוע שאפשר להתייעץ עמו.

איוב קרא: לבייגה יש הוגנות פוליטית, מה שאין לחברי כנסת רבים, לכן הוא יחסר לנו מאוד, אני לא התביישתי לשאול אותו ולהתייעץ בו.

איוב קרא: אני יודע שאתה הולך לקריירה חדשה, אתה תחסר לנו פה בגלל שאין כרגע מישהו שהוא אובייקטיבי, שאפשר לשאול את דעתו בדברים שאין עליהם קונסנזוס.

יחיאל חזן: בייגה, אני מקווה שהדברים לא נשמעים כמו הספד, אבל אני רוצה לומר, בייגה הוא שכן שלי לחדר בכנסת, אדם שתמיד אמר את דבריו בנועם הליכות.

יחיאל חזן: אומנם הוא לא מהמפלגה שלי, אבל כשרציתי לברר משהו, פניתי אליו והוא הסביר לי ואמר את עמדתו.

יחיאל חזן: בייגה הוא איש עקרונות, גם מבחינה כלכלית וגם מבחינה חברתית.

יחיאל חזן: למרות שהוא כבר לא גר בערד, גם בתקציב הזה הוא עזר לערד, הוא לא שכח מאין הוא בא.

יחיאל חזן: על כך אני חושב שראוי לומר לבייגה, תודה רבה על העזרה לציבור ולעם ישראל.

יחיאל חזן: נהניתי להיות אתך בתקופה הקצרה שלי בכנסת.

ניסן סלומינסקי: זה נשמע כאילו מספידים כאן, לכן אומר במשפט אחד, בייגה אדם הגון – היום בתוך הכנסת המילה היא נדירה – אדם עם ידע רב, שלכל דיון הוא מוסיף מהידע הרב שלו.

ניסן סלומינסקי: אני מחבב מאוד את בייגה ואני מצר על עזיבתו.

ניסן סלומינסקי: אנחנו מפסידים אותו.

ניסן סלומינסקי: אני רוצה להודות לך, אם אפשר בשם הציבור הרחב של מדינת ישראל, על כל מה שעשית, עשית המון ועוד תעשה.

ניסן סלומינסקי: אני מאחל לך הצלחה בדרכך החדשה.

דני יתום: בייגה, אני רוצה להודות לך על מה שעשית ועל תרומתך הרבה למדינה מאז שהתחלת את הדרך שלך כאיש ציבור ברשות המקומית, דרך חברותך בכנסת ותפקידך, הן כיושב ראש ועדת הכספים והן כשר האוצר.

דני יתום: אני זוכר אותך כשר אוצר בתקופת ממשלתו של רבין, לאחר מכן בתקופת ממשלת ברק, הייתי שם.

דני יתום: העובדה שכאשר מסתכלים על הסטטיסטיקה, רואים צמיחה ופריחה דווקא בתקופות האלה, מלמדת עליך ואומרת דרשיני, ידעת לעשות את הדברים הנכונים ובמינון הנכון.

דני יתום: זה לא מקרה, שאתה שומע געגועים רבים מאוד לתקופת כהונתך כשר האוצר, תחת כהונתו של יצחק רבין כראש ממשלה.

דני יתום: תשמע את הדברים שנאמרים כאן אצל כל הסקטורים, הם חוצים מפלגות וחוצים עדות וחוצים דתות.

דני יתום: הדברים הללו בהחלט מלמדים עליך.

דני יתום: לצערי הרב, אמרו כבר חלק מקודמיי, לא רק שזה הפך להיות מצרך נדיר בחיים הפוליטיים במדינת ישראל, זה הפך להיות מצרך חסר, הוא כבר איננו על המדפים.

דני יתום: בייגה, לא תמיד הסכמתי אתך, היו אפילו פעמים שהטונים קצת עלו, על כך אני מבקש סליחה, מודה ועוזב ירוחם.

דני יתום: אבל הישירות – גם היושר אבל גם הישירות – איך אמרת לי על קברו של יצחק רבין והדמעות חנקו את גרונך, אלה לא היו משפטים של מניפולציות, מה שאמרת על רבין, נכון גם לגביך.

משולם נהרי: יש לי דברים טובים ורבים לומר על בייגה, במיוחד לאור החוויות שעברנו אצל שרי האוצר שבאו לאחר מכן.

משולם נהרי: אבל אני רוצה לציין שני דברים, מבחינתי יש לנו הכרת הטוב, לי ולחבריי, מה שעשה בייגה למערכת החינוך שלנו.

משולם נהרי: הדבר הראשון היה בתקופת ממשלת רבין ז"ל, כאשר פעם ראשונה ששר אוצר מחליט להכין תוכנית חומש במערכת החינוך שלנו.

משולם נהרי: עד אז זה היה כמו מקבצי נדבות.

משולם נהרי: בייגה אמר, בואו נכין תוכנית חומש, ואז היתה הקצאה של 450 כיתות לחמש שנים.

משולם נהרי: בייגה הניח את היסודות במערכת החינוך שלנו.

משולם נהרי: זה דבר שאנחנו לא יכולים לשכוח.

משולם נהרי: מה שמעניין, לאחר שבייגה סיים את תפקידו כשר אוצר והגיע שר אוצר חדש, ישבנו אתו במשא ומתן, הוא אמר דבר כזה, אני מתחייב רק על מה שבייגה התחייב, אני לא נותן שום דבר, סיכמתם עם בייגה, זה מה שאני נותן.

משולם נהרי: זאת אומרת, ההשפעה שלו היתה לא רק בתקופתו כשהיה שר אוצר, אלא גם לאחר מכן.

משולם נהרי: אלה דברים שלא נשכח אותם, אנחנו מברכים עליהם, אנחנו אומרים, יירבו כמוך בישראל.

משולם נהרי: אלה רק שני דברים מתוך הדברים הרבים שעשית, דברים שהיו ציוני דרך במערכת החינוך שלנו.

משולם נהרי: אנחנו מאחלים לך הצלחה מכל הלב בהמשך דרכך.

משולם נהרי: אנחנו מאמינים שעוד תעשה דברים טובים ורבים, תודה על הכל.

משה גפני: תהום אידיאולוגית פעורה בין חבר הכנסת בייגה שוחט לבינינו, אבל אני חייב לומר, כששואלים אותי בשנים האחרונות על רמתם של חברי הכנסת ואני מביא דוגמאות של חברי כנסת ברמה גבוהה, אחת הדוגמאות הבולטות זה בייגה שוחט.

משה גפני: רמתו המקצועית, ההגינות, כל מה שדובר כאן נכון.

איוב קרא: מה זה אומר 100%?

משה גפני: לא היה אחד שאמר שהוא לא פופולרי.

משה גפני: ישבנו עם בייגה שוחט בהיותו שר אוצר, כאשר הוא אמר לא, ידענו שזה לא מוחלט, וכאשר הוא אמר כן, ידענו שאנחנו מפסיקים להתבזות וזה יתבצע.

משה גפני: כלומר, לא כל מה שביקשנו מבייגה שוחט כשר אוצר, קיבלנו, אבל יצאנו מהפגישה אתו לא מתוסכלים, ידענו לקראת מה אנחנו הולכים.

משה גפני: המצב הזה, ששר האוצר בעצם דמות מרכזית במשק הישראלי, שאנשים יודעים איפה הם עומדים, ההגינות שלו, היושר שלו והאמת שלו, הדברים מאוד חשובים, לי באופן אישי היא תחסר מאוד בכנסת.

רוני בריזון: אדוני היושב ראש, לא מלמדים אותנו להיות חברי כנסת.

רוני בריזון: הגעתי לבית הזה לפני קצת פחות משלוש שנים, קיבלתי הרצאה של שעתיים, מה תהיה המשכורת ועוד כמה דברים, ואחר כך זורקים אותך לתוך הקלחת.

רוני בריזון: אתה עומד במצב שבו, הדרך היחידה ללמוד היא בבחינת "והיו עיניך רואות את מוריך".

רוני בריזון: אני בחרתי לי בקפידה את אותם אלה שמהם אלמד.

רוני בריזון: אני מאוד שמח ששניים מהם נמצאים כאן היום.

רוני בריזון: את שבחיו של שר התיירות, ידידי, אברהם הירשזון, אני אשיר בהזדמנות אחרת, היום באתי לשיר את שבחיו של בייגה שוחט, ממנו למדתי.

רוני בריזון: ממנו למדתי, עיקר מטפל, חשוב מלא חשוב, איפה להעמיק ואיפה לא, איפה להאריך ואיפה לקצר, ולהסתכל על שנת 2000 כמודל ממפני ששם כל העקומות קופצות.

רוני בריזון: אני מאחל לך, בשמי ובשם כולנו כאן, שבכל אשר תלך ותפנה, תצליח.

רוני בריזון: אני מודה לך בשמנו, אני מודה לך בשם העם, אני מודה לך בשם כל מה שעשית כאן.

רוני בריזון: לכבוד היה לי לשבת יחד אתך, לכבוד היה לי ללמוד ממך.

רוני בריזון: עלה והצלח.

נסים דהן: אדוני היושב ראש, בייגה היקר, אתה יודע את דעתי עליך, אתה זוכר מה שאמרתי לך אז, כל מילה היתה אמיתית.

נסים דהן: אני זוכר שעם ישראל ברמה של מנהיגים, מפסיד מנהיג דגול בזה שאתה עוזב את הפוליטיקה, אומנם מתמסר למקומות אחרים, אני בטוח שגם שם תצליח, ואני עוד מקווה שתחזור ותתפוס את מקומך ליד שולחן המנהיגים של עם ישראל, אמרתי לך כבר אז, כשעוד היינו יריבים פוליטיים.

נסים דהן: אבל אני לא אשכח את הקרדיט שנתתי לי כחבר כנסת צעיר, שלא מזמן התמנה לחבר כנסת, אני מתמנה לסגנך ואתה נותן לי חופש פעילות מלא כסגן שר האוצר במשרד.

נסים דהן: לא אשכח את הגיבוי המלא שנתת לי כי זה מה שבנה אותי מבחינה פוליטית.

נסים דהן: אם אחר כך הצלחתי כשר הבריאות, זה הרבה בזכות הניסיון הגדול שרכשתי אצלך כסגן שר האוצר.

נסים דהן: תודה ברמה האישית.

נסים דהן: אני חושב שאתה הכי מתאים להיות ראש ממשלה.

אילנה כהן: "שעות בייגה" היו לי רבות.

אילנה כהן: כפי שנאמר כאן, יש דבר שאפשר לבנות גם במשאים ומתנים, אבל היושר, מילה שתהיה מילה, זה היה לבייגה.

אילנה כהן: גם במשרד הבריאות, במיוחד האחיות במדינת ישראל, כשהאחיות ברחו מהמקצוע, אני זוכרת את הפגישה שלנו אצל בייגה בבית.

אילנה כהן: נהוג לומר על שר האוצר, שאומר כל הזמן, אין לי, אין לי, אבל בייגה ידע להקשיב.

אילנה כהן: כשאדם מקשיב, הוא מוצא פתרונות.

אילנה כהן: לא תמיד פתרונות שמוצאים חן בעיני כולם, אבל היושר שלו, ההקשבה שלו, העמידה שלו, אני אומרת בתור אחות, לשמנים יש לב רחב יותר.

חיים אורון: בייגה הגיע לכנסת שנה או חצי שנה לפניי.

חיים אורון: הוא גם פורש לפניי.

חיים אורון: היו לנו שיחות רבות בעניין אבל הוא החליט את החלטתו ואני מברך אותו על כך.

חיים אורון: יש לי קצת בעיה, שיותר מדי פעמים מציינים פה את יושרו והגינותו של בייגה.

חיים אורון: מה שהיה צריך להיתפס בפוליטיקה הישראלית כתנאי הכרחי, הופך כמעט למטרה עצמה.

חיים אורון: אני לא רוצה לחזור על יושרו והגינותו, אני דווקא רוצה לציין תכונות אחרות.

חיים אורון: אני בטוח שהבוקר בייגה הרים טלפון לכינרת, כמו שהוא עושה כל בוקר בחורף, לברר בכמה עלתה הכינרת.

חיים אורון: הכינרת עלתה בחצי סנטימטר.

חיים אורון: התכונה הזאת מבטאת את מה שבייגה בעיניי, אין סוף פעמים הוא היה יכול לשאול אותי, נו, נסעת בכביש 6, אתה רואה מה זה כביש 6.

חיים אורון: אני יודע איך הוא עובר את מה שהוא עובר על ערד.

חיים אורון: אנחנו לא מספידים עכשיו את בייגה, ואני לא מאחל שום רחובות על שמו בעתיד.

חיים אורון: אבל בסך הכל, הארץ מלאה במפעלים, יש מעט אנשים בארץ, גם אם יש על שמם רחובות וכיכרות, שיכולים לייחס אותם לעצמם.

חיים אורון: בייגה ממייסדי נחל-עוז, מקים ערד, הזכרתי את כביש 6, אני יכול להגיד, בלי בייגה מפעל ההתפלה לא היה קיים, אינטל בקריית-גת, נתב"ג 2000 וכו' וכו'.

חיים אורון: מה אני רוצה לומר, אותו חיבור שהוא קצת נדיר במקומותינו, הוא הולך ונעלם, בין מי שהעשייה והחיבור והניסיון להכיר את הדברים לעומקם, אם בעצם במהותו ובשורש פעולתו, הוא יצר את האיכות המיוחדת הזאת של כלכלן שלמד הנדסת בניין, אבל בכל זאת רכש ידע עצום והתמודד עם כלכלת ישראל וכלכלת העולם, במידה רבה מאוד של רגישות ואכפתיות, וכושר הקשבה.

חיים אורון: אנחנו נמשיך להיפגש ונמשיך להיות חברים, אבל צר לי שאתה עוזב.

חיים אורון: אני לא לוקח לעצמי שום תואר של ותיק ועדת הכספים, אבל זה מה שקורה עכשיו.

חיים אורון: הרבה ברכות.

בנימין אלון: נאמר קודם, שהיית civil servant, וזאת טעות.

בנימין אלון: כי זה הייחוד שלך.

בנימין אלון: Civil servant - הכוונה פקיד ממונה שהוא נאמן לכל הנבחרים שיחליפו אחד את השני, הוא איש שירות ציבור.

בנימין אלון: המיוחד בך, שלא היית civil servant, להפך, היית נבחר, היית פוליטיקאי, אבל לא התביישת במילה פוליטיקאי, מה שצעירים ממך, במפלגתך, גם אלה שתמכת בהם, וגם ממפלגות אחרות, התביישו.

בנימין אלון: להיות מקצוען לא כמקצועי, זאת אומרת, להיות נבחר שהוא פוליטיקאי, אבל לדעת את החומר ולהחליט החלטות נבונות.

בנימין אלון: עם כל החושים הלא מקצועיים שלא לומדים בשום אוניברסיטה, שהם חלק מהיתרון של איש הציבור וחי עם הציבור וקשוב לציבור, אני חושב שאתה עשית שם טוב לפוליטיקה.

בנימין אלון: כחתנו של לוי אשכול, זאת לא ירושה אבל זה דבר שמתגעגעים אליו, אתה הוכחת שזה אפשרי ודבר שחייב להמשיך.

בנימין אלון: הרבה זוכרים בדיחות, את החצי תה והחצי קפה, אבל זה לא נכון כי מי שלומד היסטוריה רואה, שהכוננות של ששת ימים היתה צעד מחושב ונבון שהוסיף המון לרמה המדינית ולהחלטות הבינלאומיות, לפני ואחרי "ששת הימים".

בנימין אלון: ולעומת זאת, מי שלומד היסטוריה ובוחן את הצעירים מלוי אשכול, שהיו מבריקים וכריזמטיים, כל הסגנון החדש, אני חושב שההיסטוריה לא תשפוט אותם באותה גדלות.

בנימין אלון: מבחינה זו, אתה ממשיך ושייך לדור הנפילים דווקא בכך שאתה לא הדמות הרגילה, השטחית, שרצה בכל פריימריס.

בנימין אלון: שאלה, מה זה בייגה?

יעקב ליצמן: עוד מעט הוא יסביר.

1028: היה לי קשה מאוד להתעמת עם בייגה, לריב או לכעוס עליו, אבל אני חייב לומר כאן, לפני דיונים ישבתי אתו, בנושא ועדת בכר, התקציב ועוד דיונים, שמחתי לקבל ממנו את הייעוץ האובייקטיבי, לא נכנסנו לנושא מפלגות, אני חייב להודות, קיבלתי ממנו את העצה הכי טובה שאפשר באותו נושא.

יולי תמיר: ראשית, אני רוצה לברך את בייגה, יש חיים אחרי המקום הזה, בייגה, יש חיים מחוץ לבניין, תתחיל ליהנות.

יולי תמיר: נדמה לי שמה שמייחד את בייגה, כשהוא כועס – הוא כועס, כשהוא מעורב – הוא מעורב, כשזה כואב לו, זה כואב לו באמת.

יולי תמיר: אין הרבה אנשים אמיתיים בבית הזה שעושים את הדברים בצורה כל כך כנה ואמיתית.

יולי תמיר: אני חדשה בוועדת הכספים, למדתי הרבה בייגה.

יולי תמיר: בלילות הארוכים של דיוני התקציב, נשארתי לשמוע שני אנשים, את בייגה וג'ומס, תמיד למדתי ממה שהם אמרו, אפילו כאשר דיברו על ה"כוסברה".

אברהם הירשזון: בייגה, אנחנו בידידות הרבה שנים, אבל אני לא רוצה לדבר על הידידות, כשאני נכנסתי לחדר הזה בפעם הראשונה כיושב ראש ועדת הכספים, לא כחבר, אני אומר לכם ברצינות, נכנסתי ברעדה.

אברהם הירשזון: חברים התבטאו בישיבה הראשונה, אני זוכר את הדברים שבייגה אמר, הוא אמר, אברהם, אתה צריך ללכת בנתיב של בין מה שהממשלה מכתיבה לבין העצמאות של ועדת הכספים, בנתיב הזה תנסה לנווט כל הזמן.

אברהם הירשזון: הדברים האלה נחרטו עמוק עמוק בזיכרוני.

אברהם הירשזון: כל הדרך שהובלתי את הוועדה וניסיתי להוביל אותה, זה היה בדרך הזאת, בין שני העמודים האלה, בין האחריות הציבורית שיש לך כי בכל אופן אתה נמצא בקואליציה, לבין האחריות כיושב ראש ועדת הכספים.

אברהם הירשזון: העצה שלו היתה תמרור שעזרה לי מאוד.

אברהם הירשזון: ג'ומס כבר הזכיר את כל המפעלים הרבים שעשית במדינת ישראל.

אברהם הירשזון: אני רוצה לומר לך, הדבר הכי חשוב כאיש ציבור, להטביע את חותמך איפה שאתה נמצא, בתקופה שאתה נמצא בה.

אברהם הירשזון: אתה הצלחת להטביע את חותמך כמעט דור שלם, כאשר לא היית ראש העיר של ערד, אתה בנית את העיר שהיא סמל ועיר חשובה מאוד במקום חשוב מאוד.

אברהם הירשזון: – אגב, כשאני נוסע בכביש 6, כל פעם אני שמח מחדש שאני דורך עליך - ידעת להבדיל תמיד בין העיקר ובין הטפל, בין המאחד ובין המפריד.

אברהם הירשזון: כאיש אופוזיציה, היית צריך ללכת לקו המפריד.

אברהם הירשזון: אבל באחריות יכולת לומר, אצביע כך וכך, אבל אני חושב שהדברים כאלה וכאלה.

יוסי בכר: אני מסתכל על בייגה ואני לא מבין, איך הוא כל כך נינוח, אני אפילו קצת מתרגש באירוע הזה.

יוסי בכר: אני מכיר את בייגה שנתיים, השיחות בינינו התחילו עוד לפני הדיונים בנושא הרפורמה בשוק ההון.

יוסי בכר: אני לא אחזור על כל הדברים שנאמרו פה, אני מתחבר לכולם, אבל אתן קצת פרספקטיבה גם של מה ששמעתי ולמדתי באוצר ומה ששמעתי ולמדתי פה בעבודה הפרלמנטרית.

יוסי בכר: אני אומר, יש קבוצה מצומצמת מאוד של אנשים שיש להם זכויות יוצרים במובן של בניית תשתית של המשק הישראלי, של הכלכלה הישראלית.

יוסי בכר: זאת קבוצה מאוד מצומצמת של אולי חמשה-עשרה אנשים, שיצקו יסודות למשק שהוא משק איתן בכל קנה מידה.

יוסי בכר: משק כל כך קטן שמסוגל להתחרות בשווקים הבינלאומיים.

יוסי בכר: צריך הרבה הרבה חזון, הרבה הסתכלות קדימה, הרבה פרקטיות, על מנת להיות חבר באותה קבוצה.

יוסי בכר: אין לי ספק שלבייגה יש זכויות גדולות מאוד באותה קבוצה, אני לא אדרג את אותה קבוצה, אבל אין ספק שבייגה במקום של כבוד באותה קבוצה.

יוסי בכר: ככל שאני יכול לייצג את משרד האוצר, אני חושב שכולנו אסירי תודה לך, תרמת תרומה אמיתית למדינת ישראל.

יוסי בכר: אני לא אגיע לגובה שדיבר חבר הכנסת רוני בריזון, אבל אני חושב שכולם, עם ישראל לך חוב גדול, ואנחנו ראויים להתברך באדם שכמוך.

יוסי בכר: אין לי ספק שכולנו נחסר אותך, משום מה יש לי תחושה, שלא אמרנו את המילה האחרונה.

יעקב ליצמן: יכול להיות שימנו אותו לשר האוצר.

יוסי בכר: אני לפחות אמשיך לבוא ולהתייעץ אתך.

איתן רוב: לנו הדרג המקצועי יש פחות דרגות חופש בהיבט של ההערכה והציונים, אני יכול לומר שהקשר שלנו לבייגה הוא כשותף אסטרטגי.

איתן רוב: הרבה מהמהלכים המאוד משמעותיים, גם בתקופת כהונתך וגם לא בתקופת כהונתך, פקידי האוצר נהגו להתייעץ בך, אני רואה בזה דבר בעל ערך מבחינתך, זה אומר הכל עליך.

חזקיה ישראל: אני רוצה להודות לך בייגה בשם ההתאחדות, המגזר העסקי, אל"ף, על ההקשבה, הנכונות לבחון עניינים לגופם של דברים תוך מיצוי הבדיקות שאכן הדברים כך.

חזקיה ישראל: אני חושב שהכנסת מפסידה כאן איש יקר וחכם.

חזקיה ישראל: דבר נוסף, בייגה, גם כשהיה שר אוצר, גם כחבר כנסת, אדם ששומע ומחליט, לפעמים הוא מחליט בניגוד לדעתך, אבל אתה יודע שהוא החליט אחרי שהוא שקל את הדברים.

חזקיה ישראל: על כך תודה רבה.

סמדר אלחנני: אם השם בייגה שמעתי בתל-אביב עוד כשהייתי ילדה קטנה, הוא היה המדריך המיתולוגי, יחד עם תמה, בתנועה המאוחדת.

סמדר אלחנני: כשהגעתי לכנסת ונפגשתי עם בייגה נוכחתי לדעת, שהמדריך על המיתולוגי המשיך להיות כך בכל מעשיו.

טמיר כהן: אני רוצה לחלק את הדברים לשניים, האחד במישור האישי, השני במישור הכללי של הוועדה.

טמיר כהן: במישור האישי – בייגה היה, כמו לרבים מאתנו, יועץ ומורה.

טמיר כהן: כמעט בכל נושא גדול, התייעצתי עם בייגה ושמעתי את דעתו על מנת לדעת את כיווני המחשבה שלו ואת כל נקודות המבט והניסיון הרב של בייגה לנושאים הרבים שעלו בוועדה.

טמיר כהן: הייתי רוצה לציין דוגמה אחת קטנה, חוק פינוי-פיצוי, בייגה לקח את הנושא הזה, מעמסה כבדה כל כך, היתה לי הזכות לעבוד לצדו בחוק שלם, מההתחלה ועד הסוף כדי לראות דרכי עבודה, דרכי חשיבה, מפרות מאוד, מגוונות ומעמיקות.

טמיר כהן: זה מביא אותנו גם למישור הכללי, הוועדה היום איבדה משקל כבד מאוד בהיעדרו ובאי השתתפותו של בייגה בהמשך הדיונים לקראת התקציב החדש, בנושאים הרבים והמורכבים שעומדים לפתחה.

טמיר כהן: הייתי רוצה להודות לך מאוד, גם במישור האישי, ולאחל לך בהצלחה.

יעקב ליצמן: תודה.

יעקב ליצמן: אחרונת הדוברים, הקצרנית סיגל גורדון.

סיגל גורדון: את עבודתי בכנסת התחלתי לפני 16 שנה וראשית עבודתי היתה עם בייגה כיושב-ראש הוועדה.

סיגל גורדון: בייגה קיבל אותי לעבודה, איחל לי בהצלחה, תרשה לי להחזיר לך ולאחל לך בהצלחה, אני בטוחה שתצליח.

סיגל גורדון: שר התיירות הזכיר את כביש 6, אני יכולה להזכיר עוד רבים מפועלך, אחד מהם אני זוכרת היטב, אצטדיון טדי, שאותו אתה אישרת.

אברהם-בייגה שוחט: אני רוצה להודות לכם על הדברים, מאוד התרגשתי, אני לא בטוח שאני ראוי לכל כך הרבה מחמאות.

רוני בריזון: ראוי ליותר.

אברהם-בייגה שוחט: ראוי ליותר – עוד יותר טוב.

אברהם-בייגה שוחט: אני יכול לומר לכם, שהחדר הזה היה הבית שלי בכנסת.

אברהם-בייגה שוחט: הייתי מבין חברי הכנסת שמתמקדים בנושא מסוים בעיקר, משקיעים פחות מאמץ בנושאים אחרים, מלכתחילה החלטתי שאני רוצה לעסוק בנושאים הכלכליים ואין כמו ועדת הכספים.

אברהם-בייגה שוחט: אומנם במשך חצי שנה הייתי יושב ראש ועדת הכלכלה, אבל לאחר מכן באתי לחדר הזה וכמעט 17 שנים אני יושב פה.

אברהם-בייגה שוחט: גם כשהייתי שר האוצר, מאוד אהבתי לבוא הנה ונעניתי לכל פנייה ובקשה, בכיף הגעתי לוועדה.

אברהם-בייגה שוחט: גם לאחר מכן, כאשר הפסדנו בבחירות פעמיים ויצאתי מלשכת שר האוצר, הייתי כאן חזרה ועבדתי כחבר כנסת מן המניין.

אברהם-בייגה שוחט: הוועדה הזאת מאוד חשובה, בעלת משמעות, יש לה את כל הכלים, היא הוועדה הכי חשובה בכנסת כי היא בעלת סמכויות, אני יושב בוועדת החוץ והביטחון או בוועדת המשנה, שם זה יותר דברים שהם באינפורמציה, כאן יש כלים להחלטה, על פי החקיקה שישנה ועל פי סמכויות הוועדה.

אברהם-בייגה שוחט: תמיד שואלים אותי, מה קרה לוועדה?

אברהם-בייגה שוחט: אני אומר, שהשתנו כללי המשחק, זה לא רק שהאנשים השתנו, גם היום יש אנשים טובים בוועדה שיכולים להפעיל את הוועדה ולנצל את הכוח ואת היתרון שיש לה, אבל כללי המשחק הפוליטיים השתנו ברמה הכוללת, שיטת הבחירה, השפעה של גורמים פוליטיים על חברי ועדות, זה יוצר נורמה קצת אחרת של התנהלות, לא רק בוועדת הכספים אלא בכלל בחברה הישראלית.

אברהם-בייגה שוחט: הדברים האלה כמובן משפיעים, יש להם השפעות מרובות, שבעיניי הן אינן חיוביות, אבל זאת המציאות, זאת לא הבעיה של הוועדה הזאת בלבד.

אברהם-בייגה שוחט: אני רוצה להודות לכל אחד מחברי הוועדה, אני רוצה להודות ליוסי בכר, כמובן על דבריו החמים, לאיתן רוב, ולאברהם הירשזון, שהיה יושב ראש הוועדה, תפקיד שאהבתי מאוד.

אברהם-בייגה שוחט: דרך אגב, יצרתי איזשהו תקדים בשעתו, בדיעבד אני חושב איך זה עבד, שנה הייתי באופוזיציה כיושב ראש ועדת הכספים.

אברהם-בייגה שוחט: הייתי באופוזיציה.

אברהם-בייגה שוחט: זה היה אחרי "התרגיל המסריח", ב-1990 ועד 1991.

אברהם-בייגה שוחט: גנדי חשב שלא צריך להחליף אותי, כמעט שנה שהייתי יושב ראש ועדה באופוזיציה, העברתי תקציב, איכשהו קבעתי לעצמי כללי משחק, שמה שסביר סביר, אמרתי לעצמי, אל תעביר דברים בלתי סבירים, אעשה את הדברים כמו שצריך, עד שהסתייעו הדברים והשתנה העסק.

אברהם-בייגה שוחט: אני רוצה להודות מקרב לב על הדברים החמים, הקצת מופרזים ששמעתי כאן היום, לאחל לכולכם כל טוב ותודה רבה.

יעקב ליצמן: תודה רבה, הישיבה נעולה.